Politiets Fellesforbund (PF) er den største fagforeningen i politi- og lensmannsetaten med over 17000 medlemmer og organiserer de fleste polititjenestemenn- og kvinner, som svært ofte er førstelinjen i myndighetenes kontakt med ruspåvirkede mennesker hver eneste dag. PF er positiv til intensjonen bak mandatet rusreformutvalget har fått fra regjeringen og støtter at de tyngste rusavhengige får et bedre tilbud om helsehjelp enn de har i dag. De velger å avgrense sitt høringssvar til å være rettet inn mot et forebyggende spor og fokus. Forbudet mot bruk og besittelse av narkotika er et av de viktigste normdannende tiltakene for unge mulige førstegangsbrukere av narkotika, og denne samfunnsnormen bør ikke bli sekundær til ønsket om å hjelpe rusavhengige tilbake til et verdig liv. Det er behov for individuelt tilpassede konsekvenser og behandlingsmuligheter. Utvalgets innstilling har intet klart skille i tilnærmingen mot forskjellige miljøer og grupperinger innenfor rusproblematikken. Utredningen har et sterkt søkelys på den stigmaen straff fører med seg, og at man som samfunn må unngå å ytterligere stigmatisere de svakeste gruppene i samfunnet. Derimot kan det oppfattes som mangelfullt å utelukkende se på stigmaen som oppstår i samfunnet ved straffeforfølgningen, og ikke den stigmaen som eksisterer ved å være en rusmisbruker i samfunnet. I likhet med rusreformutvalgets mindretall er PF bekymret for at flere unge mulige brukere oppfatter avkriminaliseringen som en ren legalisering. Dette understøtter en falsk oppfatning om at narkotika ikke nødvendigvis er like farlig som først antatt, og vil kunne føre til flere unge førstegangsbrukere. PF er redd anbefalingene til utredningens flertall vil føre til lavere prioritet på narkotikasaker internt i politiet. Portugals politi bekrefter at dette allerede er blitt tilfelle der, noe som igjen kan føre til at færre barn og unge blir avdekket på det kritisk tidlige stadiet. Dette kan føre til at flere familier enn nå vil måtte akseptere lengre tid før de kan søke om hjelp for sine barn og unge som er i ferd med å utvikle et usunt forhold til narkotika. Bruken av narkotika blant unge er ofte et symptom på noe større, og mer komplekse underliggende årsaker, og PF mener dermed at utredningens forslag om at politiet kun skal avdekke og henvise til en kommunal rådgivningsenhet blir en tidvis naiv tilnærming til problemet. PF er bekymret for at barn og unge med begynnende rusavhengighet, og med et behov for hjelp og tett oppfølging, kan glippe på grunn av valgfriheten til å etterkomme politiets pålegg om oppmøte overfor enheten, så lenge unnlatelse av å møte ikke får noen konsekvenser. Lovgivningen slik den er nå gir samfunnet og politiet et mandat til å aksjonere mot ungdommers og unge voksnes narkotikabruk. Det finnes individuelle oppfølgingsplaner, bekymringssamtaler, ungdoms- og ruskontrakter, påtaleunnlatelse med vilkår, konfiktrådsbehandling, osv som kan tilpasses den enkelte. Rusreformen må ikke gjøre det vanskeligere eller mer komplisert å fortsette det gode samspillet mellom politi, barnevern, kommune, og andre aktører, som jobber for samfunnets interesser. Hele PF sitt høringssvar kan du lese her: http://www.regjeringen.no/…/horing---r…/id2683686/Download/…